呢幅 1653 年嘅畫描繪路易十四喺一齣芭蕾舞劇當中扮演太陽神阿波羅。
**芭蕾舞史**即係指芭蕾舞（ballet；法文讀音：[ba.lɛ]）嘅歷史。

早期歷史
----

睇埋：文藝復興時期同埋帕凡舞
芭蕾舞起源自 15 至 16 世紀（文藝復興時期）嘅意大利宮廷，跟住由法國幫手發揚光大：响 16 世紀中，意大利貴族嘉芙蓮·德·麥地奇（Catherine de' Medici）嫁咗過去法國，成為法國嘅皇后。麥地奇佢不嬲都愛好藝術，喺佢嘅擁護之下，當時仲係啱啱誕生咗冇幾耐嘅芭蕾舞就由意大利傳咗過去法國宮廷嗰度；早期芭蕾舞並唔專業，好多時係由啲貴族男人得閒業餘跳嘅，技術麻麻哋，又會著住啲浮誇（唔方便跳嗰個人郁動）嘅服裝嚟跳；雖然係噉，法國係當時歐洲嘅文化大國，藝術家人才輩出，於是法國嘅藝術家著手幫手度芭蕾舞技巧，令到芭蕾舞慢慢噉演變成一種專門嘅藝術，演變出好多專業詞彙。因為呢段歷史，現今使用嘅芭蕾舞專業詞彙當中有好多都係法文入面嘅字。

路易十四
----

睇埋：巴黎歌劇院芭蕾舞團
法國宮廷嘅芭蕾舞喺路易十四（Louis XIV；1643-1715）統治期間達到顛峰：路易十四佢好鍾意芭蕾舞，甚至仲試過親自喺一齣芭蕾舞表演當中扮演太陽神阿波羅（呢單嘢令佢有咗個花名叫「太陽王」）；路易十四喺 1661 年創立咗皇家舞蹈學院（法文：Académie Royale de Danse）嚟制定有關芭蕾舞嘅準則同訓練芭蕾舞老師；喺 1672 年，路易十四委任呂利（Jean-Baptiste Lully）做皇家音樂學院嘅院長，而呢個學院就係世上最古老嘅專業芭蕾舞團巴黎歌劇院芭蕾舞團（Paris Opera Ballet）嘅起源，而巴黎歌劇院芭蕾舞團到咗廿一世紀初都仲係相當有影響力。當時呂利同佢個芭蕾舞師皮雅·布淳（Pierre Beauchamp）一齊發展芭蕾舞，對後世嘅芭蕾舞技巧起咗深遠嘅影響，例如現代學芭蕾舞最先會學嘅五大腳位，就係由佢哋諗出嚟嘅。

除此之外，呢個組織仲喺 1681 年創始咗「ballerina」（女芭蕾舞蹈員）呢個字嘅使用。

及後
--

喺 1830 年之後，芭蕾舞喺法國嘅人氣開始衰落，但就喺意大利、丹麥同俄羅斯等地有繼續發展。俄羅斯嘅藝術家創作出《天鵝湖》同《合桃鉗》等多齣經典芭蕾舞劇。後嚟由沙基·迪雅加儠（Sergei Diaghilev）領導嘅俄羅斯芭蕾舞團 Ballets Russes 喺一戰冇幾耐之前喺歐洲巡迴表演，令到廿世紀嘅世人開始重新對芭蕾舞產生興趣，又引致芭蕾舞喺廿世紀開始有重新發展。

打後歐美地區嘅現代主義（modernism）運動影響各種嘅藝術，芭蕾舞就自然走唔甩。簡單噉講，現代主義嘅影響令到芭蕾舞分裂咗做兩大派：古典同現代；古典芭蕾舞跟從由法國宮廷演變出嚟嗰套步法同教法，而現代芭蕾舞就喺呢啲方面大幅改革，興加入好多第啲舞種（古典芭蕾舞唔會用）嘅舞步，最後自成一派；順帶一提，因為好多藝術評論家都認為芭蕾舞定義上就係「跟從古典嗰套技巧嘅舞蹈」，所以覺得現代芭蕾舞經已唔可以算係芭蕾舞嘅一種。

截至 2000 年，芭蕾舞經已成為咗一種好有影響力嘅舞蹈：芭蕾舞有高度系統性，芭蕾舞界對佢哋所用嘅舞步有精確嘅分類同描述，有唔少現代舞種－包括爵士舞（jazz dance）同現代舞（modern dance）－都有將芭蕾舞上嘅技巧融入佢哋嘅排舞嗰度；而且芭蕾舞嗰啲基礎技巧有好多都相當講求肌肉力量、平衡力同手腳協調，有唔少舞蹈界人士指出，冇學過芭蕾舞嘅舞蹈員好多時就係喺呢啲能力上唔夠好，做唔到一啲進階嘅舞步。因為呢啲緣故，就算唔係主攻跳芭蕾舞嘅舞蹈員好多時都會或多或少噉學啲芭蕾舞技巧。另一方面，芭蕾舞經已成為咗一種國際性嘅演藝，世界各個國家同地區都有組芭蕾舞團表演同教授呢一種藝術，並且將佢哋各自嘅本土文化融入去佢哋嘅芭蕾舞入面，而粵港澳地區嘅香港芭蕾舞團同廣州芭蕾舞團都係遠東地區當中享負盛名嘅芭蕾舞團。

時期風格
----

* 古典芭蕾舞
* 浪漫芭蕾舞
* 新古典芭蕾舞
* 現代芭蕾舞

睇埋
--

* 芭蕾舞
* 英國皇家舞蹈學院

攷
-

1. ↑  Babelon, Jean-Pierre. "The Louvre: Royal Residence and Temple of the Arts". *Realms of Memory: The Construction of the French Past*. Vol. III: Symbols. Edited by Pierre Nora.
2. 1 2  Clarke, Mary; Crisp, Clement (1992). *Ballet: An Illustrated History*. Great Britain: Hamish Hamilton. pp. 17–19.
3. ↑  Homans, Jennifer (2010). *Apollo's Angels: A History of Ballet*. New York: Random House. pp. 1–4.
4. ↑  "The Art of Power: How Louis XIV Ruled France ... With Ballet". 2017-03-15.
5. ↑  Couvreur, Manuel Jean-Baptiste Lully, *Musique et dramaturgie au service du prince* ([Brussels] Marc Voker, [1992]).
6. ↑  Greskovic, Robert (1998). *Ballet 101: A Complete Guide to Learning and Loving the Ballet*. New York, New York: Hyperion. pp. 46–57.
7. ↑  Wulff, Helena (1998). *Ballet Across Borders: Career and Culture in the World of Dancers*. Oxford: Berg. p. 44.
8. 1 2  Au, S. & Cohen, S. J. (1988). *Ballet and modern dance* (p. 8494). London: Thames and Hudson.
9. ↑  "Ballet And Modern Dance: Using Ballet As The Basis For Other Dance Techniques". *Student Resources*.
10. ↑  Ballet: The Foundation for All Dance. *Dance Informa Magazine*.
11. ↑  商界講呢啲——睇芭蕾舞 欣賞香港地
12. ↑  广州芭蕾舞团25岁生日 中国芭蕾花开羊城

| * 睇
* 傾
* 改
芭蕾舞（Ballet） |
| --- |
| 芭蕾舞史 · 芭蕾舞音樂 · 芭蕾舞詞彙表 |
| 技巧 | 腳位 · 外開 · 手位 · En pointe · 阿拉伯斯卡 · 旋轉舞步（定點法） · Aplomb · Ballon |  |
| 用具 | Barre · 舞蹈室 · 緊身褲 · 傘裙 · 連身衫 · 舞蹈腰帶 · 軟鞋 · 足尖鞋 |
| 著名劇目 | 
* 柴可夫斯基（天鵝湖 · 合桃鉗 · 睡公主）
* 佐治·巴倫錢（阿波羅 · 仙子之吻 · 珠寶）
* 風仙女
* 芝莎

* 海盜
* 唐吉訶德
* 歌碧麗亞
* 舞姬
* 里文達
* 巴黎火焰
* 羅密歐與朱麗葉
* 灰姑娘
* 仲夏夜之夢同場夢

 |
| 排舞概念 | 大舞段 · 變奏舞 · Pas de deux · Pas de trois · Pas de quatre · 插舞 |
| 舞團成員 | 芭蕾舞蹈員（伴舞隊 · Prima ballerina assoluta） · 芭蕾舞大師 · 排舞師 |
| 風格 | 古典芭蕾 · 浪漫芭蕾（白色芭蕾） · 新古典芭蕾 · 敘事芭蕾 · 現代芭蕾 |
| 門派 | 華加諾娃 · 切劇蒂 · 巴倫錢 · 英國皇家舞蹈學院 · 漸進芭蕾技巧 |
| 出名舞團 | 香港 · 廣州 · 上海 · 中央 · 皇家 · 美國芭蕾舞劇院 · 澳洲 · 巴黎歌劇院 · 莫斯科大劇院 · 馬林斯基 · 古巴 |
| 舞曲根基 | 
* 巴洛克舞曲（Sarabande · Chaconne · Bourrée · Minuet）
* Mazurka、波蘭舞曲、波蘭轉舞同尋夢舞

* 帕凡舞 · Jig · 船歌 · 華爾茲 · Csárdás · 加羅普 · Polka · 探戈

 |
| 拉雜相關 | 跳舞（音樂廳舞蹈 · 爵士舞 · 現代舞） · 平衡力、柔軟度同力量 · 歌劇、默劇同交響樂 · 鋼琴 · 愛情故仔 |
| 芭蕾舞類 |